Nächsti Tag isch böötle uf em Lake Mead aa gseit gsi. Mir sind grad am morge am 8 bim boot gsi und denn isch es ab uf de See gange. Mir hend e so es Power Boot gha und e so en uufblasbare Ring wo mer cha hinedrii zieh und denn druf hocke und Wasserski hend mer au no gmietet. Am morge isch es no schön aagnähm gsi und mir sind au fascht di einzige uf em See gsi. De See isch aber scho recht gross und  mir sind nur chli im obere Teil blibe. Geg de Namitag hend mer denn mal d Wasserski uusprobiert. De Dominic (min Brüeder) isch zerscht gange und hets doch recht lang und au guet chöne. Denn hets d Sereina probiert und isch zwar e paar mal uecho aber isch glich noni so recht gange (muess au mal no sege mir hend en mega blöde Motor gha wo nie recht g'startet isch und s drum ned so guet gange isch mit Wasser Ski fahre) Als nächst isch denn de Pascal uf d Ski gstande. Er hets au e paar mal gschaft sich  uufzricht und isch au mal chli gfahre aber doch au noni so lang wie de Dominic :o). Denn han i mi au mal no gwagt und nach e paar viil versüech bin i denn doch au mal no gstand und has doch au no e rundi dobe uusghalte bevor i denn au wider im Wasserglandet bin. Ja und denn sind mer halt wider chli go bade. Aha ja s Wasser isch im fall a de Oberflächi Seich Warm gsi. Fascht no wärmer weder d Luft... Ja und denn isch es denn scho bald wider ziit zum gah gsi. A dem Abig sind mer denn nur no grad uf Las Vegas gfahre  (nur no öppe e halb stund vom See). Det hend mer denn no e paar Kollege vo de Schwiiz troffe und sind mit ihne go Z'nacht esse. Nach em esse sind mer denn no uf de Eiffelturm uue gange. In Las Vegas hends ebe d Hotel als ganz verschideni Gebäüde naabaut ebe so wie z.B. de Eiffelturm oder New York City oder e pyramide...